Զուլալի (ֆիլմ)

«Զուլալի», Օրդեր ֆիլմ փրոդաքշնի և ռեժիսոր Հայկ Օրդյանի նկարահանած ֆիլմը՝ Նարինե Աբգարյանի համանուն նովելի հիման վրա, որը պատմում է դաժան ճակատագրի, ցավի ու սիրո մասին։ Ֆիլմի իրադարձությունները տեղի են ունենում Տավուշի մարզում, հերոսները խոսում են տեղի բարբառով։

Սյուժե 
Երեք մասից բաղկացած ֆիլմը ընտանեկան մեծ ողբերգության մասին է։ Մենակություն զգացող մարդիկ հեռավոր գյուղում միասին են հաղթահարում ցավն ու տանջանքը՝ չկորցնելով հույսը վաղվա օրվա հանդեպ։ Հեռավոր գյուղում, հին տանն ապրում է մի ընտանիք՝ տարեց տնային տնտեսուհի Աքիրը, տղան՝ Նազարոսը և բանականությունը կորցրած նրա մայրը՝ Զուլալին։ Փոքրիկ Նազարոսը մտածում է տարօրինակ Զուլալիի, մինչև հարյուր տարեկան չապրած պապու և այլ հարցերի մասին։ Տանտիկինը դժվար ճակատագիր ունեցող կին է, ով պատասխանատվություն է կրում ոչ հարազատ, բայց արդեն իր ընտանիքի անդամ համարվող մարդկանց համար։ Տանտիրոջ պապի ինքնասպանությունից հետո տան ամբողջ հոգսն ընկել է այդ կնոջ ուսերին։

Ֆիլմի ժանրը դրամա է, բայց այն նաև պարունակում է կատակերգության տարրեր՝ բացահայտելով մարդկային զգացմունքների և հարաբերությունների ողջ դիապազոնը։ Ֆիլմում առանձնահատուկ տեղ է գրավում գյուղի մթնոլորտը, կյանքը, բնությունը։

Դերերում 
 Հերմինե Ստեփանյան - Զուլալի,
 Մարինե Պետրոսյան - Աքիր,
 Արտյոմ Մելիքյան - Նազարոս,
 Արտաշես Շահվերդյան - պապ,
 Արման Նավասարդյան - կոշկակար Սամո,
 Քրիստինա Հովակիմյան - Դարիջան,
 Վահագն Գասպարյան - ջրաղացպանի որդի,
 Արտյոմ Ազարյան - Դարիջանի ամուսին,
 Համլետ Թադևոսյան - Բոչկանց Անդրանիկ,
 Ֆրիդա Յորք - Զուլալիի մայր,
 Հակոբ Հակոբյան - դերասան Համո։

Այլ փաստեր 
 Գլխավոր հերոսուհին ֆիլմի ընթացքում չի խոսում, բայց լուռ չէ։
 Նազարոսի դերակատարը տավուշցի է։ Մնացած հերոսները սովորել են բարբառով խոսել։
 Ֆիլմի ստեղծման աշխատանքները սկսել են 2019 թվականին, հետո խանգարել է կորոնավիրուսը, երբ ավարտել են նկարահանումները, սկսվել է Հայ-ադրբեջանական պատերազմը։
 Ֆիլմի պրեմիերան կայացել է Երևանում 2021 թվականի հոկտեմբերի 22-ին։

Տվյալներ 
 Ռեժիսոր(ներ) - Հայկ Օրդյան
 Ժանր - դրամա
 Սցենարիստ(ներ) - Աստղիկ Սիմոնյան, Հայկ Օրդյան
 Տարեթիվ - 2021
 Պրոդյուսեր(ներ) - Հայկ Օրդյան
 Ընկերություն(ներ) - Օրդեր ֆիլմ փրոդաքշն
 Անվանակարգ - խաղարկային/լիամետրաժ
 Նկարահանման ձևաչափ - 2K
 Տևողություն - 92 րոպե
 Բնօրինակ լեզու - հայերեն
 Բեմադրող օպերատոր - Արման Օրդյան
 Բեմադրող նկարիչ - Տիգրան Ասատուրով
 Կոմպոզիտոր - Տիգրան Մանսուրյան

Մեջբերումներ ֆիլմի մասին

Ծանոթագրություններ 

2021 ֆիլմեր
Հայկական դրամա ֆիլմեր
Հայերեն ֆիլմեր